**เริ่มแล้ว ! งานประจำปีสมโภชแก้บนหลวงพ่อเหลือ วัดหงษ์ ผู้คนหลั่งไหลร่วมบุญแก้บนหลวงพ่อเหลือ**

วันนี้ 7 มีนาคม 2563 ที่วัดหงษ์ ต.ย่านยาว อ.เมือง จ.พิจิตร สาธุชนลูกศิษย์หลวงพ่อเหลือ เริ่มทยอยเดินทางมาร่วมงานประจำปีสมโภชแก้บนหลวงพ่อเหลือ วัดหงษ์ ประจำปี 2563 ซึ่งจัดขึ้นเป็นประจำทุกปีในช่วงวันขึ้น 15 ค่ำ เดือน 4 ปีนี้กำหนดจัดขึ้นระหว่างวันที่ 7 – 10 มีนาคม 2563

สำหรับบรรยากาศภายในวัดช่วงเช้าคึกคักเป็นอย่างมาก เนื่องจากเป็นวันแรกที่ทางวัด เริ่มเปิดให้สาธุชนผู้ใจบุญ เข้ากราบสักการะและนำสิ่งของที่ได้บนบานไว้ มาถวายหลวงพ่อเหลือ ซึ่งส่วนใหญ่ก็จะเป็นหัวหมูต้ม พวงมาลัย และน้ำแดง

นอกจากนี้ ในบริเวณวัด ยังมีการประดับตกแต่งสถานที่อย่างสวยงามหลายจุด ไว้สำหรับผู้ที่มาเที่ยวงาน ได้บันทึกภาพความสวยงามของวัดด้วย และในบริเวณใกล้กัน ยังมีต้นตะเคียนยักษ์ ที่ได้รับขึ้นทะเบียนประกาศเป็น “รุกขมรดกแห่งแผ่นดิน ใต้ร่มพระบารมี” ในปี 2561 ซึ่งมีชื่อเสียงและเป็นที่ชื่นชอบในหมู่ผู้ที่ชอบเสี่ยงโชคอีกด้วย

ส.ปชส.พิจิตร .. ข่าว/ภาพ

7 มี.ค. 63